Helsingin yliopiston kasvitieteellisessä puutarhassa eletään poikkeuksellisen jännittäviä hetkiä.

Kasvitieteellisessä puutarhassa järjestetään torstai-iltana lumpeiden yö. Puutarha on torstaina auki puoleen yöhän asti, jotta yleisö pääsisi kerrankin ihailemaan jättilumpeen kukintaa.

Puutarhan päänähtävyys, parananjättilumme, on edennyt kukintavaiheeseen. Ensimmäisen nuppu nousee veden alta. Nuppu on aukeamassa kukkaan.

Toimistoajan päättyessä tilanne ei tosin vaikuttanut kovin lupaavalta. Kovien odotusten lumpeennuppu oli puutarhureiden harmiksi visusti kiinni.

Nuppu oli peitetty mustin jätesäkein, jotta kasvin biologista rytmiä saataisiin huijattua. Amazonilta kotoisin oleva Victoria cruziana eli parananjättilumme vaatii kukkiakseen pidemmän yön kuin kuin eteläisessä Suomessa on nyt tarjolla.

Lumme kukkii vain kaksi yötä, ensimmäisen suurena ja valkeana, toisen vaaleanpunaisena.

Päivisin se sulkee terälehtensä, joten tilaisuuksia nähdä kukka on harvoin. Ylipuutarhuri Pertti Pehkonenkaan ei ole koskaan nähnyt kukan aukeavan.

Voit seurata lumpeen kukan aukeamista ISTV:n suorassa lähetyksessä kello 21.30—22.30. Lähetykseen pääset tästä.